Σερραϊκή μπουγάτσα
Το όνομα αλλά και τη χάρη που έχει, τα οφείλει στην πλούσια σιμιγδαλένια κρέμα και στο λεπτό και φίνο φύλλο της!
14 έτοιμα φύλλα κρούστας ή Βηρυτού (θέλουμε να είναι πολύ πολύ λεπτό), 170 γρ. βούτυρο αγελάδας, κομμένο σε κυβάκια + 50 γρ. επιπλέον (για το βουτύρωμα), 1 ½ λίτρο φρέσκο γάλα, 200 γρ. σιμιγδάλι ψιλό, 200 γρ. ζάχαρη, 1/4 κουτ. γλυκού αλάτι, 2 κάψουλες βανιλίνη ζάχαρη άχνη + κανέλα σε σκόνη (για το πασπάλισμα)
Για να φτιάξουμε σερραϊκή μπουγάτσα, ζεσταίνουμε σε μέτρια φωτιά το γάλα με τη ζάχαρη και τη βανίλια και ανακατεύουμε για 1 – 2 λεπτά, μέχρι να διαλυθεί η ζάχαρη.Προσθέτουμε το σιμιγδάλι και το αλάτι και συνεχίζουμε το βράσιμο για άλλα 8-10 λεπτά, ανακατεύοντας τακτικά με το σύρμα, μέχρι να αναμειχθούν και να σχηματιστεί μια ελαφρώς πηχτή κρέμα.Αποσύρουμε από τη φωτιά.Προσθέτουμε το βούτυρο και ανακατεύουμε για 1-2 λεπτά, να ενσωματωθεί.Αφήνουμε την κρέμα στην άκρη, για να κρυώσει λίγο και να σφίξει.Προθερμαίνουμε το φούρνο στους 200° C.Ζεσταίνουμε σε ένα μπρίκι τα 50 γρ. βούτυρο, μέχρι να λιώσει. Βουτυρώνουμε καλά το ταψί και απλώνουμε 8 φύλλα κρούστας, καλά βουτυρωμένα, το καθένα ξεχωριστά, καλύπτοντας τον πυθμένα και τα τοιχώματα. Αφήνουμε τις άκρες των φύλλων να προεξέχουν.Αδειάζουμε την κρέμα και την στρώνουμε ομοιόμορφα. Καλύπτουμε με τα υπόλοιπα 6 φύλλα, καλά βουτυρωμένα το καθένα ξεχωριστά.Γυρίζουμε προς τα μέσα τις άκρες των φύλλων που προεξέχουν και τις βουτυρώνουμε καλά.Ψήνουμε για περίπου 30 λεπτά, μέχρι να ροδίσει καλά. Ξεφουρνίζουμε και αναποδογυρίζουμε προσεχτικά την μπουγάτσα σε μια πιατέλα.Κόβουμε, τη σερραϊκή μπουγάτσα, σε κομμάτια, πασπαλίζουμε με την κανέλα και τη ζάχαρη και σερβίρουμε.
Γάλα,Ζάχαρη,Χορτοφαγικά